Lukuaika noin 2 min

Liikenneministeri Anne Berner (kesk) aikoo Kauppalehden ja Talouselämän saamien tietojen mukaan purkaa VR:n nykyrakenteen. Vanha valtionyhtiö jaetaan ainakin neljään osaan.

Ministeriö järjestää tiedotustilaisuuden asiasta tänään keskiviikkona kello 12.

Nykyisestä VR:stä irtoaa kolme yhtiötä: kalustoyhtiö, kiinteistöyhtiö, kunnossapitoyhtiö. Varsinainen liiketoiminta eli matkustaja- ja tavarakuljetukset jäävät edelleen nykyiseen VR:ään.

Berner toteuttaa nyt raideliikenteen henkilöliikenteen kilpailutuksen huomattavasti nopeammin kuin alunperin oli tarkoitus eli kilpailutus alkaisi jo ensi vuonna.

Henkilöliikenteen liiketoiminta eriytetään VR:stä, josta tulee yksi junaoperaattoreista. VR aiotaan jättää edelleen taseeltaan vahvaksi yhtiöksi, johon on ainakin yksi luonnollinen syy: yhtiön tekemät 700 miljoonan euron veturikaupat.

Kysymyksessä ei ole yksityistäminen. Valtio aikoo jatkossakin omistaa kolme tehtävää hoitavaa uutta yhtiötä.

Tämän vuoksi hallituksen ja Bernerin ei tarvitse tehdä myöskään lainsäädäntö- ja budjettimuutoksia.

Asia hoidettaisiin neuvottelemalla uudelleen ministeriön ja VR:n välinen liikenteen yksinoikeussopimus.

Vastaavan tapainen järjestely tehtiin Norjassa, ja siellä yhtiöittäminen kesti noin vuoden.

Kaikissa maissa, joissa kilpailu on vapautettu, entinen monopolitoimija on edelleen erittäin merkittävä palveluntuottaja. Euroopassa vain Luxemburg ja Irlanti ovat Suomen lisäksi vielä jättäneet raiteiden henkilöliikenteen avaamatta kilpailulle.

Muutoksen yhteydessä maakunnista tulisi lähiliikenteen järjestäjiä, eli ne voivat tilata jatkossa alueellista junaliikennettä.

Kaiken muutoksen taustalla on EU:n 4. rautatiepaketti, joka määrää henkilöliikenteen avaamisen kilpailulle.

Nyt kiristettu aikataulu kilpailutukseen johtuu siitä, että HSL käynnistää tänä syksynä pääkaupunkiseudun paikallisliikenteen kilpailutuksen, ja LVM haluaa kytkeä tämän järjestelyn siihen.

Tällä hetkellä junaliikenteen osuus kaikesta henkilöliikenteestä on yli 5 prosenttia, mutta valtio haluaa kilpailutuksella nostaa tätä osuutta.

Ministeriön arvion mukaan vuoden 2026 loppuun mennessä kaikki Suomen keskeisimmät raideliikenneosuudet on kilpailutettu.

Tavaraliikenne on avattu kilpailulle jo aiemmin, mutta sitä on vaikeuttanut tavaraliikenteen kaluston hankintakustannukset. Uusi kalustoyhtiö olisi ehkä tähänkin ratkaisu.

VR:n näkökulmasta tilanne on täysin uusi. Satojen miljoonien eurojen uudet kalustohankinnat ovat parhaillaan teossa. Miten käytännössä hoidetaan miljardiomaisuuden siirto uusiin yhtiöihin?